De fleste store boghandler i Nordjylland holder midnatsåbent, klar til at lange den seneste - og sidste - Harry Potter-bog over disken.

Klokken 01.01 fredag nat er der verdenspremiere på den engelske udgave af den sidste Harry potter-bog: Harry Potter and the Deathly Hallows Og selv om der er "bare" er tale om den engelsk-sprogede version, er der så stor interesse for den, at mange nordjyske boghandler holder midnatsåbent. Mange af de bøger der i nat tages med hjem til lænestolen og læselampen, er bestilt lang tid i forevejen. Hos de boghandlere TV2/nord har talt med i dag, er mere end halvdelen af de bøger butikkerne har fået hjem til premieren, allerede solgt. For dem der ikke har lyst til at kaste sig over Harry Potters sidste bedrifter på engelsk, ventes den dansk-sprogede version at være klar til november. Og vil man være helt sikker på at få et af de første eksemplarer, er der ikke andet for end at bestille den forud.